OM 7/021/2004

VALTIONEUVOSTON ASETUS VESITALOUSASIOISTA

Elinkeinoelämän keskusliitto EK pitää vesilakiin liittyvän valtioneuvoston asetusehdotusta pääkohdiltaan hyvänä. Keskeinen kysymys kuitenkin toiminnanharjoittajille on, että kaikki lupahakemuksien käsittelyyn liittyvä tarpeeton selvittäminen voitaisiin karsia pois. Jotta vesiviranomainen ei pyytäisi varmuuden vuoksi selvityksiä, tulisi tarpeellisuus määritellä niin, että tarpeetonta ja kustannuksia aiheuttavaa selvittämistä ei tehdä.

Kaikissa tapauksissa luvan hakemisen tai ilmoittamisen ei tulisi olla tarpeen, esimerkkinä teollisuusalueilla vähäinen ojituslinjojen muutos. Vähäisen ojituksen tekemisen metsissä ei kaikissa tapauksissa tulisi edellyttää ojitussuunnitelmien laatimista. Tämä korjautuu asettamalla selkeät rajat vähäisen ojituksen määritelmälle. Niin ikään määritelmä puron uoman luonnontilan säilymisestä voi aiheuttaa sekaannusta mm. siinä, miten metsäkoneet saavat ylittää puroja.

EK esittää tarpeettomien selvitysten välttämiseksi tarkennuksia 1 ja 2 §:n kirjauksiin, ks. liite 1.

Pohjavesiolojen selvittämisen vaatimus on hyvin keskeinen kysymys. Kalliista tutkimustyöstä aiheutuu erityisesti pienemmille yrityksille hankkeiden kokoon ja syntyviin riskeihin nähden huomattavat kustannukset. Nykyisin aluehallinnossa selvitys vaaditaan miltei aina katsomatta yritystoiminnan aiheuttamiin riskeihin ja riippumatta siitä, onko vesivarauksia jo tehty alueella riittävästi. Siksi on perusteltua, että selvitys tehdään hankkeen vaikutuksista pohjavesiolosuhteisiin eikä kaikkinensa pohjavesiolosuhteista.

1 §:n 2 momentin 11 kohdan sekä 13 §:n kiinteistöjen nimet ja kiinteistötunnukset voidaan korvata ilmaisulla kiinteistöjen rekisteritiedot.

Asetusluonnoksen 1 §:n 2 momentin 9 kohdan mukaan arvio hankkeen aiheuttamista menetyksistä on esitettävä kiinteistö- ja henkilökohtaisesti eriteltynä. Tämä tulkinta olisi hyvä muuttaa, niin että henkilökohtaista erittelyä tarvitaan vain erityistilanteissa.

Kunnioittavasti

Elinkeinoelämän keskusliitto
Infrastruktuuri

Tellervo Kylä-Harakka-Ruonala

Liite 1
Lupahakemuksen yleinen sisältö 

1 §
Hakemuksen sisältö
Vesitaloushanketta koskevassa hakemuksessa on esitettävä:
1) hakijan nimi ja yhteystiedot;
2) hankkeen tarkoitus ja yleiskuvaus;
3) yleiskuvaus siitä vesistön osasta, johon hankkeen vaikutukset ulottuvat;
4) yleiskartta hankkeen vaikutusalueesta ja työkohteiden sijainnista;
5) selvitys tehtävistä rakenteista ja rakennelmista sekä suoritettavista toimenpiteistä;
6) piirustukset työkohteista sekä suunnitelluista rakennelmista ja laitteista ja tieto käytetystä korkeusjärjestelmästä;
7) selvitys työn suorittamisesta aikatauluineen;
8) selvitys hankkeen toteuttamiseksi tarpeellisista, hakijan omistamista tai hänen käytössään olevista alueista kiinteistötunnuksineen ja alueita esittävine karttoineen.
Hakemuksessa on tarpeellisessa laajuudessa esitettävä:
1) valuma-alueen kartta;
2) pituus- ja poikkileikkauspiirustukset perattavista ja kaivettavista sekä niistä uomista, joiden vedenkorkeuteen hanke vaikuttaa;
3) selvitys laskelmineen vedenkorkeuksista ja virtaamista ja hankkeen vaikutuksista niihin; 
4) selvitys hankkeen vaikutuksista ranta-alueisiin sekä rakenteisiin ja laitteisiin; 
5) selvitys hankkeen vaikutuksista vesivoimaan, vesiliikenteeseen, uittoon, vedenottoon, virkistyskäyttöön ja muuhun vesistön ja sen rantojen käyttöön; 
6) selvitys kaavoituksesta;
7) selvitys vesistön käytön turvaamisesta vesistön käyttöön vaikuttavan työn aikana;
8) laskelma tai arvio vesilain (587/2011) 3 luvun 6 ja 7 §:ssä tarkoitetuista hankkeen hyödyistä;
9) perusteltu arvio vesilain 3 luvun 6 ja 7 §:ssä tarkoitetuista hankkeen aiheuttamista menetyksistä kiinteistö- ja henkilökohtaisesti eriteltyinä;
10) ehdotus toimenpiteiksi hankkeesta aiheutuvien menetysten estämiseksi tai vähentämiseksi; 
11) tiedot asianosaisista osoitetietoineen, asianosaisuuden perusteena olevien kiinteistöjen rekisteritiedot sekä sopivaan mittakaavaan laadittu kartta, johon kiinteistöjen sijainti on merkitty;
12) ehdotus hankkeen työn- ja käytönaikaisten vaikutusten tarkkailusta.
Hakemuksessa on lisäksi tarpeen mukaan esitettävä:
1) selvitys hankkeen vaikutuksista veden laatuun ja vesistön tilaan;
2) selvitys hankkeen vaikutuksista kalastoon ja kalastukseen;
3) selvitys hankkeen vaikutuksista pohjavesiolosuhteisiin;
4) selvitys hankkeen vaikutuksista vesilain 2 luvun 11 §:ssä tarkoitettuihin vesiluontotyyppeihin sekä luonnonsuojelulaissa (1096/1996) suojeltuihin luonto- ja maisemakohteisiin ja -arvoihin;

Hankekohtaiset lisätiedot
2 §
Vedenotto
Sen lisäksi, mitä 1 §:ssä säädetään, veden ottamista koskevassa hakemuksessa on tarpeen mukaan esitettävä:
1) selvitys veden ottamisen tarkoituksesta, tarvittavasta vesimäärästä ja veden tarpeen vaihteluista eri ajankohtina;
2) selvitys hakijan vedenhankinnasta ja vedenhankintamahdollisuuksista;